Source: http://projektjeink.birosag.hu/sites/default/files/allomanyok/ptk_e_learning/ptk4/lecke4_lap2.html
Timestamp: 2019-10-19 17:40:57
Document Index: 12625616

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

﻿ PTK Harmadik könyv: A jogi személyek általános kérdései / IV. CÍM: A JOGI SZEMÉLY TÖRVÉNYES MŰKÖDÉSÉNEK BIZTOSÍTÉKAI /XI. Fejezet - A jogi személy határozatainak bírósági felülvizsgálata
PTK Harmadik könyv: A jogi személyek általános kérdései / IV. CÍM: A JOGI SZEMÉLY TÖRVÉNYES MŰKÖDÉSÉNEK BIZTOSÍTÉKAI /XI. Fejezet - A jogi személy határozatainak bírósági felülvizsgálata
XI. Fejezet - A jogi személy határozatainak bírósági felülvizsgálata
16. A jogi személy határozatainak bírósági felülvizsgálata
16.1. Ptk. előtti szabályozás
16.2. A határozatok megtámadásának joga és funkciója
16.3. A törvényességi felügyelet és jogi személy szerve határozatának bírósági felülvizsgálata viszonya
16.4. A megtámadott határozat végrehajtásának a felfüggeszthetősége
A régi Ptk. nem ismerte a jogi személy szerve által hozott határozat bíróság előtti általános megtámadhatóságát. Az intézmény viszont ismert volt az egyesületi jogban és a gazdasági társaságok körében, és a viszonylag rövid és jogvesztő megtámadási határidők ellenére a jogi személy törvényes működését jól szolgálja, sok esetben persze a tagok (tulajdonosok) egymás közti vitáját, a tulajdonosi vitákat, vagy a jogi személy feletti vezető hatalom feletti vitát testesítenek meg ezek a perek. Az eddigi pozitív tapasztalatok alapján került sor általános érvényű bevezetésre.
Az állam intézményesített felügyelete mellett a törvény a jogi személy tagjainak, vezető tisztségviselőjének, felügyelő bizottsági tagjainak, valamint tagság hiányában az alapítói jogok gyakorlójának is megadja azt a lehetőséget, hogy a jogi személy működése körében a jogszabálysértő vagy a létesítő okiratba ütköző határozatok bírói felülvizsgálatát indítványozzák. Ezekben a perekben a felperes a törvényben kizárólagosan meghatározott perindításra jogosult, az alperes maga a jogi személy. Ez a bírói kontroll fontos abból a szempontból, hogy lehetőséget – bizonyos esetekben talán kötelezettséget is – jelent jogszabálysértő működés megakadályozására és garanciális jellege van abból a szempontból, hogy a jogi személy szervei működésük során betartsák a jogszabályi előírásokat és a létesítő okirat rendelkezéseit. Mivel a jogi személy működéséhez a perindításra feljogosított személyek állnak legközelebb, és alapvetően ezen személyi kört érintik vagy érinthetik ezek a határozatok, lehetőségük van az ilyen határozattal előállott jogszabálysértés orvoslását kezdeményezni a bíróság előtt.
A két eljárás – törvényességi felügyelet és jogi személy szerve határozatának bírósági felülvizsgálata – párhuzamosan nem gyakorolható, mindazon esetben, ahol bírósági felülvizsgálat kezdeményezhető, törvényességi felügyeletnek nincs helye. A törvény – anyagi jogszabály lévén – eljárási rendelkezéseket csak szűk körben tartalmaz, a perindításra 30 napos elévülési (szubjektív) és egy éves jogvesztő (objektív) határidőt határoz meg – figyelembe véve a jogi személy folyamatos működésének szükségességét - , meghatározza a perbeli legitimációval rendelkező személyeket, továbbá a jogi személy képviseletére ad speciális szabályokat, ha a pert vezető tisztségviselő indítja.
A perindítástól függetlenül a támadott határozat végrehajtható, azaz annak rendelkezését a jogi személy teljesítheti, a perbíróság erre irányuló kérelem esetén dönthet a végrehajtás felfüggesztéséről. A végrehajtás felfüggesztése például azt jelenti, hogy a nevezett határozat nem nyújtható be bejegyzés végett a nyilvántartó bírósághoz. Ha már benyújtásra került, akkor a nyilvántartó bíróságnak a végrehajtás felfüggesztését figyelembe kell vennie. A bíróság a támadott határozatot hatályon kívül helyezi, ha az jogszabálysértő vagy létesítő okiratba ütközik. Ennek időbeli hatályaként – azaz, hogy milyen időponttól lesz hatálytalan a támadott határozat – a korábbi bíróságok a bírói döntés időpontját határozták meg, jóllehet a jogszabályba ütköző magatartás a határozat meghozatalának időpontjában történt, és ezen időponttól kezdve nem tekinthető olyannak, amelynek a sorsa ne függne bíróság döntésétől. A bírói gyakorlat fogja majd kialakítani ennek a jövőbeli esetleges módosítását. Fontos norma, hogy a hatályon kívül helyezés erga omnes hatályú, a perben nem álló személyekre is kiterjed. Ha a határozat nem sért jogszabályt, akkor a bíróság a keresetet elutasítja. A törvény – a Gt-ben, Civil törvényben szereplő szabályokhoz képest új szabályként - a bíró részére megadja annak mérlegelésére a lehetőséget, hogy a nem jelentős jogszabálysértés vagy létesítő okiratba ütközés esetén se helyezze hatályon kívül a határozatot, ha az nem befolyásolja a jogi személy szabályszerű működését, de a jogsértés tényét ebben az esetben is rögzíteni kell. Ugyancsak részben újdonság a Ptk.ben – a Gt. korábban nem szabályozta, csak a civil szervezetekre vonatkozó 2011. évi törvényben jelent meg -, hogy a bíróság a határozat hatályon kívül helyezése mellett – szükség esetén – új határozat meghozatalát rendelheti el. A Ptk. ezen rendelkezéseivel kapcsolatosan korábbi bírói gyakorlat nincsen, így a bíróságokra vár a nem jelentős jogszabálysértés fogalmának értelmezése. Az új határozat meghozatalára való kötelezésre akkor kerülhet sor, ha a határozatra a jogi személy működéséhez feltétlenül szükség van.